Președintele francez Emmanuel Macron speră să-l determine pe omologul său chinez Xi Jinping, așteptat la Paris, să reducă dezechilibrele comerciale. De asemenea, Macron vrea ca Xi Jinping să își folosească influența pe care o are asupra Rusiei în legătură cu războiul din Ucraina.
Este puțin probabil însă ca speranțele lui Macron să fie îndeplinite cu ușurință într-o perioadă în care disputele comerciale dintre Europa și China sunt în creștere, relatează Reuters.
Franța susține o anchetă a Uniunii Europene privind exporturile de vehicule electrice chinezești, iar în ianuarie Beijingul a deschis o investigație privind importurile de brandy, în mare parte de producție franceză, o mișcare considerată drept o ripostă față de un set tot mai mare de anchete ale UE.
"Vrem să obținem reciprocitatea schimburilor și să se țină cont de elementele securității noastre economice", a declarat Macron într-un interviu acordat duminică ziarului francez La Tribune, înaintea vizitei de două zile a lui Xi, prima sa deplasare în regiune în ultimii cinci ani.
De asemenea, Franța intenționează să determine China să preseze Moscova să oprească operațiunile din Ucraina.
(sursa: Mediafax)